Sigurd Iversen (fagforeningsmann)

Anton Sigurd Iversen (født 17. desember 1876 i Strinda, død 2. oktober 1958) var en norsk lokomotivfører og faglig tillitsmann, fra 1919 til 1924 formann i Norsk Lokomotivmannsforbund. 

Iversen jobbet en tid ved Trondhjems Mekaniske Værksted før han i 1900 begynte som pusser ved jernbanen. I 1906 ble han fyrbøter, i 1912 fikk han godkjennelse til førertjeneste og i 1917 ansettelse som lokomotivfører.

Han var aktiv i fagforeningen, og hadde en rekke lokale verv som medlem av festkomite, revisor, kasserer, styremedlem og sekretær. Han ble valgt inn i sentralstyret i forbundet 
og var fra 1916 nestformann. På landsmøtet i 1919 ble han valgt til formann, et verv han hadde til 1924. 

Iversen var en tid medlem av Landsorganisasjonens sekretariat, og sekretariat for Nordisk Lokomotivmannsforbund og Nordisk Jernbaneunion.

Iversen sluttet i jernbanen i 1940, da han gikk av med pensjon.

Referanser

Kilder 
 «Sigurd Iversen», side 237, Alfred Skar: Norsk Lokomotivmannsforbund gjennom 60 år, NLF, Oslo 1953
 «Sigurd Iversen», side 195, Olaf Ingebretsen: Først i sporet gjennom 100 år. Norsk lokomotivmannsforbund 1893-1993, Notabene Forlag, Oslo 1993

Norske fagforeningspersoner